Jørpeland

Jørpeland er en by og administrasjonssenter i Strand kommune i Rogaland. Byen er et viktig handels- og servicesentrum for det sørlige Ryfylke. Det bor 7 414 innbyggere på Jørpeland per 1. januar 2022. Jørpeland har hatt bystatus siden 1. april 1998.
Byen har lange tradisjoner som industristed. Det startet med møbelproduksjon på 1880-tallet. Virkelig stor vekst fikk stedet først da stålverket Stavanger Electro Staalverk A/S ble etablert i 1910.


== Kultur og fritid ==
Jørpeland har turistkontor, vinmonopol, kulturbygg med kino, småbåthavn med strandpromenade, ulike spisesteder samt golfbane og campingplass.


=== Kulturhuset Jørpelands Brug ===
Innerst i Vågen i Jørpeland ligger Jørpelands Brug, et bygg fra 1891 som er Jørpelands eldste industribygg. Opprinnelig huset bygningen en møbel- og trevarefabrikk. I dag fungerer stedet som «de frivillige organisasjoners hus». Strand og Jørpeland Speidergruppe, Strand og Forsand turlag og Strand Veteranforening har tilholdssted her i dag. Bygget ble renovert i perioden 2018–2020 gjennom en omfattende dugnad.


=== Turområder ===
Fjellsholmen og Jørpelandsholmen ligger sør utenfor byen, og badeplassen Barkavika ligger rett vest for byen. På Jørpelandsholmen er det opparbeidet tursti, og det er bygget bro over fra fastlandet for enklere adgang. Vest for Jørpelandsholmen ligger Klungholmen.


=== Skulpturen «Solspeilet» ===
På Klungholmen finner man Solspeilet, et kunstverk i rustfritt stål som skal gjengi solens gang over himmelhvelvingen. Kunstverket er laget av Stian Heimlund Skjæveland; det er 8 meter høgt og rager 14 meter over havet. Solspeilet er dekorert med historiske symboler, runer og ornamenter fra blant annet Osebergskipet.


=== Strandadagene ===
Festivalen Strandadagene blir arrangert hvert år første helg i juni. Festivalen er familievennlig; blant annet etableres det temporære is- og leketøyskiosker i sentrum og arrangeres aktiviteter for de minste barna.


=== Idrett ===
Jørpeland stadion er ett av kommunens to idrettsanlegg. Anlegget består av fire fotballbaner, hvorav tre er kunstgress og én naturgress. I tillegg er det friidrettsfasiliteter på anlegget, som ble oppgradert med kunststoffdekke i 2022. Byens lokale fotballag Staal Jørpeland spilte i 3. divisjon sammenhengende i 23 år, frem til 2021-sesongen da klubben rykket opp i 2. divisjon og norsk toppfotball.
Jørpeland har også en nihulls golfbane, frisbeegolfbane på Jørpelandsholmen, idrettshallen Strandahallen, svømmebasseng samt flere fotball- og basketballbaner. I 2021 ble også Jørpeland Flerbrukshall ferdigstilt. Bygget er tilknyttet Strandahallen med ei gangbro, og rommer to håndballbaner, kampsportsenter, buldrerom, rom for e-sport og kafeteria.


== Transport ==
Jørpeland har godt samband til Solbakk med buss videre gjennom Ryfylketunnellen (Ryfast) til Stavanger. Det er og bussavganger til Preikestolen fjellstue.


== Fjell ==
Heiahornet (774 moh.)
Hamrane (401 moh.)
Langaberg (455 moh.)
Gramsfjellet (505 moh.)
Krokarfjellet (466 moh.)
Førlandsåsen (520 moh.)
Tunglandsfjellet (388 moh.)
Barkafjellet (419 moh.)
Øykjafjellet (492 moh.)


== Kjente personer fra Jørpeland ==
Trygve Holst (1907–1945), reklamesjef og motstandsmann
Birger Kaada (1918–2000), professor (nevrofysiologi) ved UiO
Torstein Jøssang (1933–), professor (fysikk) ved UiO
Jon Gjedebo (1945–), oppfinner og forretningsmann
Ludvig Nessa (1949–), tidl. prest, aktivist mot selvbestemt abort
Tor Reidar Brekke (1955-), fotballspiller som spilte for Viking, Vålerenga, Staal Jørpeland
Olaug Vervik Bollestad (1961–), statsråd (fra 2019), nestleder i KrF
Helge Steinsvåg (1970–), ordfører 2007-2015
Stian Heimlund Skjæveland (1973–), kunstner og skulptør
Espen Fiveland (1974–), TV 2-journalist
Silje Vige (1976–), artist
Hugo Mikal Skår (1978-), norsk skuespiller
Mathias Bringaker (1997–), norsk fotballspiller


== Referanser ==


== Eksterne lenker ==
Jørpeland hos ryfylke.com